Jong boer dood ná fratsongeluk op plaasJandré Bosman (32) is in ‘n fratsongeluk dood nadat hy aan ‘n oorhoofse kragkabel geraak het. Foto: Verskaf “Hy was ŉ eenvoudige man. ŉ Boerseun.” Só het Jaco Bosman sy broer Jandré (32) beskryf wat verlede week doodgeskok is toe hy met ŉ leer aan ŉ oorhoofse kragkabel op ŉ plaas in Mpumalanga geraak het. Jandré, onder sy vriende bekend as Jannas, was op ŉ leer besig om ŉ ánder leer uit ŉ watertenk te haal, toe hy per ongeluk met die leer aan die kabel geraak het. Jaco (34) sê werkers het hulle jonger broer André gaan roep om te kom help, maar Jandré was klaarblyklik reeds dood. Paramedici wat hulle na die plaas Nooitgedacht, tussen Kriel en Ogies gehaas het, het hom vergeefs probeer bybring. Gavin Cooper, een van die paramedici wat Jandré probeer bybring het, het op Facebook oor die voorval geskryf. Hy het geskryf ondanks hulle beste pogings, kon hulle Jandré nie red nie. “A young #life taken so soon. Please take care when working beneath #high #voltage #power #lines. “The resistance I felt in powerful young hands, gripping the BVM trying to ventilate his brother while we perform CPR. I gently took hold of his brother’s hands as they started to tremble, moving him away from the airway. “I stared deeply into his tear streaked eyes. Silent. In that instant, he knew we were not going to save him.” ‘n Paramedikus wat Jandré Bosman se lewe probeer red het, skryf oor die ervaring op Facebook. Foto: Gavin Daniel Cooper/Facebook Jaco het gesê Jandré en André (21) het in Desember begin om op klein skaal met groente op die plaas te boer. Hulle ouers, André sr. en Elna, woon al jare lank op dieselfde plaas. Hy het gesê soos te verstane sukkel sy ouers steeds om Jandré se dood te verwerk. Hulle was ook op die toneel waar Jandré kort tevore gesterf het. “Hy was ŉ groot mense-mens en baie gewild onder sy vriende. Hy het nooit regtig ŉ wag voor sy mond gehad nie, maar altyd op ŉ mooi manier. Hy het nie nét fans gehad nie, maar hy het geléwe. En hy het ŉ besonderse vól lewe gehad,” het Jaco gesê. “Hy het nie toegelaat dat die lewe hom jaag nie. Hy was ŉ groot gees.” ŉ Roudiens word Saterdag (30 Maart) vir Jandré op die plaas gehou. Jaco het gesê dit sal ŉ informele byeenkoms wees, waar geliefdes agterna ook hulle herinneringe aan Jandré met mekaar kan deel. Volgens Jaco sou sy broer die idee van ŉ stywe diens met formele klere amusant vind en mense is daarom genooi om in gemaklike drag na die diens te kom. Die roudiens begin om 12:00. Jandré word privaat veras. Benewens sy ouers en twee broers, laat Jandré ook sy susters, Tarien (23) en Tania (19), agter.